4 sterf, 5 beseer toe ambulans en motor botsArgieffoto Vier mense is dood en vyf ander beseer in ŉ botsing tussen ŉ ambulans en ŉ motor op die N17 net voor die Leandra-tolhek in Mpumalanga. Ineke van Huyssteen, ER24-woordvoerder, sê die voorval het Vrydagaand net voor skemer plaasgevind. “Met die aankoms van die nooddienste op die toneel, was daar ses pasiënte wat reeds behandeling van ander nooddiensgroepe ontvang het en drie mense wat geen tekens van lewe getoon het nie,” sê sy. Van Huyssteen sê ŉ driejarige meisie was een van die ses beseerdes wat behandeling ontvang het. Sy is glo in ŉ kritieke toestand na die hospitaal gehaas. “ER24 het haar na die hospitaal gehaas, maar sy is later dood,” sê Van Huyssteen. Die vyf ander pasiënte is ook na die hospitaal gehaas en ontvang tans behandeling. Die presiese omstandighede rakende die voorval is nie in dié stadium bekend nie. Die polisie het ŉ ondersoek van stapel gestuur.